b"\n_START_ARTICLE_\nSaebert\n_START_SECTION_\nAscend\xc3\xa8ncia familiar\n_START_PARAGRAPH_\nTotes les llistes de genealogies dels reis d'Essex coincideixen en dir que era fill de Sledda, per\xc3\xb2 algunes diuen que el seu pare va ser el fundador de la dinastia, mentre que altres atribueixen a l'avi, Escwine, com a primer rei del pa\xc3\xads. Segons narra Beda, la mare de S\xc3\xa6berht era Ricula, germana d'Etelbert de Kent.\n_START_SECTION_\nConversi\xc3\xb3\n_START_PARAGRAPH_\nL'any 604, un sacerdot franc anomenat Melit\xc3\xb3 va ser consagrat per l'arquebisbe Agust\xc3\xad de Canterbury com a bisbe de la di\xc3\xb2cesi de la prov\xc3\xadncia d'Essex, amb seu a Londres. Beda diu que el rei S\xc3\xa6berht es va convertir al cristianisme aquell mateix any i que el va batejar Melit\xc3\xb3 mentre que els seus fills van romandre en les creences paganes. L'esgl\xc3\xa9sia que es va construir a Londres per a aquest bisbe \xc3\xa9s m\xc3\xa9s probable que la financ\xc3\xa9s el seu cunyat Etelbert, que no pas ell. Es conserva un document on es diu que Etelbert feia donaci\xc3\xb3 de terres a Melit\xc3\xb3, el qual \xc3\xa9s probablement una falsificaci\xc3\xb3 per\xc3\xb2 aix\xc3\xb2 no fa que el contingut del document tamb\xc3\xa9 ho sigui.\n_START_SECTION_\nMort i successi\xc3\xb3\n_START_PARAGRAPH_\nEs desconeix amb qui es va casar S\xc3\xa6berht, per\xc3\xb2 segons Beda el van succeir els seus tres fills, dels quals no esmenta els noms. Nom\xc3\xa9s es coneix el nom de dos d'ells perqu\xc3\xa8 surten a la llista de genealogies del reis d'Essex, concretament en el manuscrit MS Add. 23211: Sexred i S\xc3\xa6ward._NEWLINE_Tant Etelbert com S\xc3\xa6berht van morir l'any 616, i la missi\xc3\xb3 evangelitzadora encomanada pel papa Gregori va quedar a mig fer i sense consolidar. Els tres fills de S\xc3\xa6berht van expulsar Melit\xc3\xb3 de Londres. L'explicaci\xc3\xb3 que d\xc3\xb3na Beda \xc3\xa9s que aix\xc3\xb2 va passar perqu\xc3\xa8 Melit\xc3\xb3 es va negar a la petici\xc3\xb3 dels germans de tastar el pa sacramental._NEWLINE_L'any 2003 es va descobrir una tomba a Prittlewell d'\xc3\xa8poca anglosaxona datada de comen\xc3\xa7aments del segle VII. Les coses trobades a dins de la tomba s\xc3\xb3n objectes de valor i fan pensar que es tracta de la tomba d'un rei d'Essex; entre aquests objectes hi ha unes creus d'or que indiquen que el difunt era un cristi\xc3\xa0. Tot aix\xc3\xb2 fa que sigui probablement la tomba de S\xc3\xa6berht, encara que no es descarta que pugui ser la tomba del seu n\xc3\xa9t Sigeberht, que tamb\xc3\xa9 era cristi\xc3\xa0 o potser la d'un altre personatge desconegut d'alt rang."